Shayne Gostisbehere

Shayne Gostisbehere (sündinud 20. aprillil 1993 Pembroke Pinesis Floridas) on USA jäähokimängija, kes mängib kaitsjana NHL-i klubis Detroit Red Wings.

Aastatel 2011–2014 mängis ta Union College'i jäähokimeeskonnas. 2014. aastal tuli ta Union College'iga USA ülikoolide meistriks.

2012. aastal valis Philadelphia Flyers ta NHL-i draftis 78. valikuna. 2014. aasta aprillis sõlmis ta Flyersiga lepingu ja asus seejärel mängima American Hockey League'is (AHL) Flyersi tütarklubis Adirondack Phantoms. NHL-is debüteeris ta 25. oktoobril 2014 mängus Detroit Red Wingsi vastu, mängides ühes kaitsepaaris koos Luke Schenniga. Sama aasta novembris lõpetas vigastus tema hooaja.

Alates hooajast 2015–16 kuulus Gostisbehere Flyersi põhikoosseisu. NHL-is lõi ta esimese värava 17. novembril 2015 mängus Los Angeles Kingsi vastu. Samal hooajal sai ta resultatiivsuspunkti 15 mängus järjest, mis tähistas NHL-i uustulnukatest kaitsemängijate rekordit."Gostisbehere point streak ends at 15 games". nhl.com. 23.2.2016. Vaadatud 29.4.2022 Lisaks sai ta samal hooajal NHL-i ajaloo esimeseks uustulnukaks, kes on ühel hooajal löönud neli lisaajaväravat."Shayne Gostisbehere: Still a machine for Flyers in OT". Pro Hockey Talk. NBC Sports. 20.2.2022. Vaadatud 29.4.2022 Hooajal 2015–16 sai Gostisbehere NHL-is kirja 17 väravat ja 29 väravasöötu. NHL-i hooaja parima uustulnuka valimisel sai ta Chicago Blackhawksi mängija Artemi Panarini järel teise koha. Hooaja lõpus valiti Gostisbehere NHL-i uustulnukate sümboolsesse koosseisu (NHL All-Rookie Team) ning pälvis Flyersi noorima mängijana meeskonna parimale kaitsemängijale antava Barry Ashbee Trophy.

2017. aasta juunis pikendas ta Flyersiga lepingut kuue aasta võrra."Flyers sign Shayne Gostisbehere to 6-year deal". NBC Sports Philadelphia. 9.6.2017. Vaadatud 29.4.2022 9. novembril 2017 kogus ta mängus Blackhawks oma NHL-i karjääri 100. resultatiivsuspunkti. Ta jõudis selleni 155. mänguga ehk kiiremini kui ükski teine Flyersi kaitsemängija seda suutnud oli."Top line sparks Flyers past Chicago; Shayne Gostisbehere makes some point history". The Philadelphia Inquirer. 9.11.2017. Vaadatud 29.4.2022 Hooaeg 2017–18 oli tema senise NHL-i karjääri kõige resultatiivsem, kui ta kogus 65 punkti (13+52). Lisaks pälvis ta taas Flyersi hooaja parimale kaitsemängijale antava Barry Ashbee Trophy. Järgmised hooajad enam nii edukad ei olnud ning mitmel korral oli ta kimpus vigastusega.

2021. aasta juulis kaubeldi Gostisbehere Arizona Coyotesile."Coyotes Acquire Gostisbehere, 2nd + 7th Rd 2022 Draft Picks from Flyers". nhl.com. 22.7.2021. Vaadatud 29.4.2021

2023. aasta märtsis kaubeldi Gostisbehere Coyotesist Carolina Hurricanesi. Seal mängis ta vaid kuni hooaja lõpuni.

2023. aasta juulis sõlmis ta üheaastase lepingu Detroit Red Wingsiga.

2013. aastal tuli Gostisbehere USA kuni 20-aastaste koondisega juunioride maailmameistriks.

 Viited 

 Välislingid 
 Shayne Gostisbehere NHL.com lehel
 Shayne Gostisbehere hockeydb.com lehel

Kategooria:Ameerika Ühendriikide jäähokimängijad
Kategooria:Philadelphia Flyersi mängijad
Kategooria:Arizona Coyotesi mängijad
Kategooria:Carolina Hurricanesi mängijad
Kategooria:Detroit Red Wingsi mängijad
Kategooria:Sündinud 1993